કપડવંજ કરશનપુરામાં ભાથીજી મંદિર પાસે હરજીભાઇ મેલાભાઇ રબારી રહે છે. નવરાત્રી દરમિયાન રબારી સમાજના છોકરાઓ તથા ઠાકોર સમાજના છોકરાઓ વચ્ચે સામાન્ય બોલાચાલીમાં ઝઘડો થયો હતો. જે ઝઘડાની અદાવત રાખી અમિત સુધીરભાઇ ગોહિલ, અનિલ પરમેશ, મુકેશ મફતભાઇ તથા અન્ય ૨૯ જેટલા ઇસમોએ એક સંપ કરી હાથમાં ધારિયા-લાકડીઓ તથા ડંડાથી સજ્જ થઇ પોતાની મોટર સાયકલો લઇ કરસનપુરામાં આવ્યા હતા. તેઓ અપશબ્દો બોલી હરજીભાઇના મોટાભાઇ ગોવિંદભાઇના ઘરમાં ઘુસી ગયા હતા. તેઓએ બદ ઇરાદે હરજીભાઈની ભત્રીજીનો હાથ તથા માથાના વાળ પકડી ખેંચતાણ કરી હતી. તથા તેઓના ઘરમાં અને બાજુમાં રહેતા ભરતભાઇ પટેલ તથા ચંદુભાઇ પંચાલના ઘરમાં તોડફોડ કરી નુકશાન કર્યું હતું. ત્યારબાદ બુમાબુમ થતાં તેઓ પોતાની મોટર સાયકલો મુકી નાસી ગયા હતા. આ બનાવ સંદર્ભે હરીજીભાઇ રબારીની ફરિયાદના આધારે કપડવંજ શહેર પોલીસે અમિત ગોહિલ સહિત ૨૯ ઇસમો વિરૂદ્ધ રાયોટીંગનો ગુનો નોંધી વધુ તપાસ હાથ ધરી છે. જ્યારે સામાપક્ષે પ્રકાશભાઇ પરમારે પોલીસ મથકે હરજીભાઇ રબારી તથા અન્ય ૭ ઇસમ વિરૂદ્ધ ફરિયાદ નોંધાવી હતી. પોલીસે ૩૫ ઇસમો વિરુદ્વ રાયોટિંગનો ગુનો નોંધી પકડવા કવાયત હાથ ધરી છે.